**Тэма: Паняцце пра складаназалежны сказ**

**Мэты:** сфарміраваць уяўленне пра будову, значэнне і ўжыванне складаназалежных сказаў; выпрацоўваць уменні знаходзіць у тэкстах складаназалежныя сказы; вызначаць галоўную і даданую (даданыя) часткі ў складаназалежным сказе, месца даданай часткі адносна галоўнай, межы галоўнай і даданай (даданых) частак; размяжоўваць падпарадкавальныя злучнікі і злучальныя словы; будаваць схемы складаназалежных сказаў; садзейнічаць выхаванню ў вучняў патрыятычных пачуццяў, павагі да творчай спадчыны паэта.

**Тып урока:** вывучэнне новага матэрыялу.

**Тэматычная арганізацыя ўрока:** дыдактычны матэрыял на тэму “Аркадзь Куляшоў”.

**Педагагічныя тэхналогіі:** дыферынцыяцыя, праца ў групах.

**Абсталяванне:** Валочка, Г.М., Васюковіч Л.С., Зелянко В.У. Беларуская мова: вучэбны дапаможнік для 9 кл. устаноў агульнай сярэдняй адукацыі з беларускай і рускай мовамі навучання / Г.М. Валочка [і інш.]. – Мінск: НІА, 2019; карткі з заданнямі, лісткі паперы (каляровыя), табліца“Падпарадкавальныя злучнікі і злучальныя словы”, табліца “Асноўныя віды складаных сказаў”; табліца эмацыянальнага настрою;плакат “Тэму зразумеў(ла)…”; ЭСН; партрэт пісьменніка, выстава кніг пра А. Куляшова.

**Эпіграф**: Я на ўсё жыццё абраў дарогу,

На якой калючак больш, чым руж.

Сэрца – як набат, што б'е трывогу

За мільёны падгарматных душ.

*Аркадзь Куляшоў*

Ход урока

**І. Арганізацыйны момант.**

**1.** Вызначэнне настрою.

Вучні прымацоўваюць лісткі жоўтага колеру на пэўнае месца ў табліцы “Вызначэнне самаадчування, настрою, актыўнасці” з абазначэннем колькасці балаў па кожным параметры.

**2.** Уступнае слова настаўніка.

У гісторыі кожнага народа ёсць імёны, з якімі асацыіруюцца цэлыя эпохі. Яны стваралі гонар нацыі, праслаўлялі яе ў вачах сусветнай грамадскасці. Імя Аркадзя Куляшова – на вуснах многіх пакаленняў беларусаў, яго таленту здзіўляліся рускія і ўкраінцы, палякі і балгары. У 2019 г. адзначалася 105-годдзе з дня нараджэння А.А. Куляшова. Сённяшні ўрок мы прысвячаем таленавітаму паэту, перакладчыку, грамадскаму дзеячу...

* Спыняецца ўвага на партрэце пісьменніка, выставе кніг.
* Якім вам уяўляецца гэты чалавек?

**3.** Праверка дамашняга задання (па групах).

*Заданне першай групе:* знайсці і запісаць выказванні пра А.А. Куляшова, якія ўяўляюць складаны сказ.

Прадстаўнік групы зачытвае выказванні, называе асновы складаных сказаў.

*Заданне другой групе:* знайсці і запісаць верш А.А. Куляшова, каб у ім быў (былі) складаны(я) сказ(ы).

Прадстаўнік групы чытае верш, называе складаныя сказы.

*Заданне трэцяй групе:* падрыхтавацьвусны часопіс “Кароткія звесткі пра жыццё і творчасць А.А. Куляшова”, звярнуць увагу на наяўнасць складаных сказаў.

* Назавіце складаныя сказы, ужытыя ў матэрыяле вуснага часопіса.

**ІІ. Інфармацыйны этап.**

**1.** Паведамленне тэмы, пастаноўка мэт урока, зачытванне эпіграфа.

**2.** Звяртаецца ўвага на эпіграф.

* Гэта простыя ці складаныя сказы? Колькі ў ім частак?
* Якой сувяззю звязаны часткі сказа? З дапамогай якіх сродкаў афармляецца падпарадкавальная сувязь?
* Як размяжоўваюцца падпарадкавальныя злучнікі і злучальныя словы? *(Увага на табліцу “Падпарадкавальныя злучнікі і злучальныя словы”*.)
* Карыстаючыся матэрыялам вучэбнага дапаможніка § 15 (с.74) сфармулюйце, якія сказы называюцца складаназалежнымі.
* Колькі граматычных частак можа быць у складаназалежным сказе?
* Акрэсліце парадак размяшчэння граматычных частак складаназалежнага сказа.
* Як на схеме паказваюцца граматычныя часткі складаназалежных сказаў?
* Якое месца ў сістэме “Тыпы складаных сказаў” займае складаназалежны сказ? *(Увага на схему “Тыпы складаных сказаў”, с. 47 вучэбнага дапаможніка.)*

**ІІІ. Актуалізацыя ведаў па тэме.**

Настаўнік. Паслухайце тэкст, вызначце яго стыль, тып, асноўную думку, дайце загаловак (пад музыку чытае тэкст, які ёсць на кожнай парце).

Пачалася жыццёвая сцежка А. Куляшова 6 лютага 1914 года ў вёсцы Саматэвічы Касцюковіцкага раёна Магілёўскай вобласці ў сям’і настаўнікаў.

У восем гадоў хлопчык захапіўся творчасцю М.Ю. Лермантава. Ён прачытаў паэму “Мцыры”, якая зрабіла на яго такое вялікае ўражанне, што А. Куляшоў канчаткова вырашыў узяцца за пяро. Мовай зносін у сям’і Куляшовых была беларуская. Першая кніжка, якую ён прачытаў на роднай мове, – купалаўская “Жалейка”. Калі Аркадзь дасягнуў дванаццаці гадоў, у клімавіцкай раённай газеце “Наш працаўнік” быў надрукаваны яго першы верш. З гэтага часу паэтычная муза не пакідае А. Куляшова. Вершы пачалі паланіць яго душу і вярэдзіць думкі. Яны нараджаліся самі сабой.

Пасля заканчэння ў 1928 годзе Саматэвіцкай сямігодкі А. Куляшоў вучыцца ў Мсціслаўскім педагагічным тэхнікуме. Старажытны горад лічыўся ў той час адным з цэнтраў літаратурнага жыцця. *Тут дзейнічала студыя літаратурнага аб’яднання “Маладняк”, пачыналі сваё паэтычнае жыццё таленавітыя мастакі слова Ю. Таўбін і З. Астапенка.* А. Куляшоў пасябраваў з імі, што аказала выключны ўплыў на сталенне яго як паэта. *(Паводле У. Сенькаўца)*

* Знайдзіце ў тэксце складаназалежныя сказы, прачытайце іх, правільна інтануючы.
* Вызначце граматычныя часткі, назавіце сродкі сувязі.
* Запішыце на выбар адзін складаназалежны сказ, складзіце яго схему.
* Вусна перабудуйце выпісаны сказ у простыя.
* Чаму выдзелены сказ нельга назваць складаназалежным?

**Фізкультпаўза.**

Настаўнік (пад музыку) прапануе вучням выканаць практыкаванні.

**IV. Замацаванне ведаў і ўменняў па тэме.**

Клас падзелены на тры групы, раздаюцца карткі (франтальная праверка).

*Заданне І групе*

Знайдзіце сказы, якія адпавядаюць прапанаваным схемам, і запішыце іх нумары. Назавіце граматычныя асновы.

1) [ ], (у якой…), (у якой…).

2) [ ], (у якіх…)

3) [ ], (дзе…).

1. Лірычныя матывы, дзе на першы план выступалі пачуцці, удаваліся маладому паэту найбольш.

3. У 1930-я гады паэт бярэцца за асваенне вялікай паэтычнай формы – паэмы, у распрацоўцы якой ён дасягае вялікіх поспехаў.

4. Пасля развязвання фашызмам Другой сусветнай вайны А. Куляшоў у 1940 годзе піша паэму “Хлопцы апошняй вайны”, у якой спрабуе паглядзець на вайну як на ўсеагульную трагедыю, у якой вырашаецца лёс усяго чалавецтва.

5. “Крыўда”, “Аманал”, “Антон Шандабыла”, “Баранаў Васіль”, “У Зялёнай дуброве” – творы, у якіх развіваецца талент мастака слова, сталее яго літаратурны вопыт.

6. У 1970-х гадах ён выдаў “Новую кнігу”, у якой стрыжнёвай тэмай была філасофская.

*Заданне ІІ групе*

Пабудуйце схемы прапанаваных сказаў.

1. А. Куляшоў піша пра людзей маладых і тых, што пазналі жыццё, шмат перажылі.

2. Пачыналася паэзія А. Куляшова з юнацкага свету, калі малады аўтар успрымаў жыццё ў светлых фарбах.

3. Галоўным героем паэтычнай нізкі “Юнацкі свет” з’яўляецца сам паэт, які выступае ў ролі абагульненага, тыпізаванага вобраза.

4. Падзеі у вершы “Над брацкай магілай” адбываюцца ў тых месцах, дзе ваяваў паэт.

5. Засыпаем мы твары

з вачамі і вуснамі тымі,

На якіх пацалункі

дзяцей і жанок не астылі. *(“Над брацкай магілай”)*

*Заданне ІІІ групе*

Выпішыце складаназалежныя сказы, абазначце сродкі сувязі на мяжы сэнсава-граматычных частак.

У 1965 годзе А. Куляшоў напісаў нізку вершаў “Маналог”, якую прысвяціў сваім юнацкім сябрам-паэтам Ю. Таўбіну і З. Астапенку. Ю. Таўбін у 1933 годзе быў рэпрэсіраваны і пазней прыгавораны да смяротнага пакарання. З. Астапенку арыштавалі па беспадстаўным абвінавачванні ў 1936 годзе і асудзілі на восем гадоў пазбаўлення волі. Калі пачалася Вялікая Айчынная вайна, ён уцёк з лагера на фронт, дзе і загінуў у Карпатах.

У “Маналогу” А. Куляшоў лічыць сябе абавязаным перад сябрамі ў захаванні памяці пра іх. Трагічнасць лёсу маладых ахвяр часу ўзмацняецца тым, што невядомыя іх магілы, дзе можна пакланіцца іх праху, аддаць даніну памяці.

Адным з наймацнейшых вершаў нізкі лічыцца твор, які пачынаецца сімвалічным радком “Адзіным дрэвам дружбы мы раслі…”. Сяброўская “тройка” ўспрымаецца паэтам як моцнае дрэва з трыма галінамі. Такое параўнанне паказвае чытачу сілу дружбы юнакоў, якія жылі як адзінае цэлае. *(Паводле У. Сенькаўца)*

*Правільнасць выканання заданняў (акрамя ІІІ групы) даецца ў ключы, які змешчаны на дошцы. Дзеці павінны падняць руку, калі іх адказы супадаюць з ключом. Выкананне задання ІІІ групы правяраецца франтальна.*

**V. Кантроль ведаў і ўменняў па тэме.**

*Заданне І групе.* Спішыце, устаўце прапушчаныя літары, расстаўце неабходныя знакі прыпынку, графічна абазначце падпарадкавальныя злучнікі і злучальныя словы на мяжы частак складаназалежных сказаў, складзіце схемы гэтых сказаў.

*В..дома што чатырна...ацігадовы паэт бы.. моцна закаха..ы ў шасна..ацігадовую стройную смуглявую дзя..чыну з вялікімі выразнымі вачыма Аляксандру Карыткіну. А. Куляшоў называў яе Алесяй. Але дзя..чына скончыла школу паехала ў Ленінград на ..учобу стала наста..ніцай і жы..ёвыя дарогі іх раз..шліся назаўсёды. А. Куляшоў вельмі ця..ка перажываў рас..танне. Яшчэ ў чатырна..аць гадоў ён напісаў ц..лую паэму якую прачытаў толькі малодшай с..стры і адразу ж спаліў.*

*Алеся і паэт многа гадоў перапісваліся але не сустракаліся. Толькі аднойчы праз 23 гады А. Куляшоў ..бачыў былую каха..ую але вырашыў н.. падыходзіць да яе бо вярнуць першае каха..е немагчыма.*

*Заданне ІІ групе.* Перакладзіце тэкст з рускай мовы на беларускую, запішыце яго. У сладаназалежных сказах падкрэсліце граматычныя асновы і графічна абазначце падпарадкавальныя злучнікі і злучальныя словы на мяжы сэнсава-граматычных частак.

Пайшла, ніколі ўжо не вернешся, Алеся.

Бывай, смуглявая, каханая, бывай.

Стаю на ростанях былых, а з паднябесся

Самотным жаўранкам звініць і плача май.

Кто не знает этой прекрасной белорусской песни! Сколько родителей назвали своих дочерей Алесями под впечатлением её вдохновенных строк!   
А знаете ли вы, что автор стихотворения "Бывай...", на которое написал музыку Игорь Лученок, –14-летний мальчик? Звали его Аркадий Кулешов.

Первое стихотворение на белорусском языке Аркадий напечатал в 1926 году в газете "Наш працаўнік". А в 1928 году в журнале "Полымя" появилось стихотворение "Бывай...". Прототип – красивая девочка Александра Корыткина. Юный поэт и девушка познакомились, когда в 1925 году отец Алеси приехал по каким-то делам к отцу Аркадия, взяв с собой дочь.

Всю жизнь образ Александры присутствовал в поэзии Кулешова как образ первой любви, символ далекой юности... Точнее сказать – детства, которое мы все склонны идеализировать.

*Заданне ІІІ групе.* Складзіце міні-сачыненне на тэму “Наш славуты зямляк”, ужываючы складаназалежныя сказы. У складаназалежных сказах падкрэсліць граматычныя асновы і абазначыць падпарадкавальныя злучнікі і злучальныя словы на мяжы граматычных частак.

*Па жаданні вучні здаюць сшыткі на праверку.*

**VI. Рэфлексія.**

Вучні прымацоўваюць лісткі зялёнага колеру да плаката “Тэму зразумеў(ла)…”

**VII. Дамашняе заданне.**

Вучням раздаюцца заданні. Прапануецца зрабіць выбар і запісаць заданне ў дзённік.

1. Абавязковае заданне. § 13.

2. Заданне на 5 – 6 балаў: выпісаць з твораў мастацкай літаратуры 5 складаназалежных сказаў і графічна абазначыць падпарадкавальныя злучнікі і злучальныя словы на мяжы граматычных частак.

3. Заданне на 7 – 8 балаў: выканаць заданне на 5 – 6 балаў і пабудаваць схемы сказаў.

4. Заданне на 9 – 10 балаў: выканаць заданне на 7 – 8 балаў і запісаць тры ўласныя сказы на складзеныя схемы (на выбар), графічна абазначыць падпарадкавальныя злучнікі і злучальныя словы.

**VIII. Вынікі ўрока.**

* Якія сказы называюцца складаназалежнымі?
* Колькі частак можа быць у складаназалежным сказе?
* Як размежаваць падпарадкаальныя злучнікі і злучальныя словы?
* Як на схеме паказаць граматычныя часткі складаназалежнага сказа?

Заключнае слова настаўніка.